proxectonos/corpus_dominio_legal_administrativo_tmp huggingface dataset:
RESOLUCIÓN do 2 de decembro de 2005, da Dirección Xeral de Xustiza, pola que se rectifican erros na Instrución do 15 de novembro de 2005, sobre cumprimento do horario de traballo dos funcionarios ao servizo da Administración de xustiza, dependentes da Comunidade Autónoma de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 13/12/2005

Advertido erro na Instrución do 15 de novembro de 2005, da Dirección Xeral de Xustiza, sobre cumprimento do horario de traballo dos funcionarios ao servizo da Administración de xustiza, dependentes da Comunidade Autónoma de Galicia (DOG nº 231 xoves, 1 de decembro de 2005, procédese a rectificar no sentido seguinte:
Páx. 19.120, parágrafo segundo da instrución, onde di: «Esta resolución establece no seu artigo 2.2º que aos secretarios xudiciais dependentes dunha comunidade autonóma con competencias asumidas seranlles de aplicación o calendario laboral e os horarios de atención ao público e profesionais que aprobe o órgano competente da respectiva comunidade autónoma», debe dicir: «Esta resolución establece no seu artigo segundo.2 que aos secretarios xudiciais dependentes do Ministerio de Xustiza, cando estean destinados no ámbito dunha comunidade autónoma con competencias asumidas seranlles de aplicación o calendario laboral e os horarios fixos, flexibles e de atención ao público e profesionais que aprobe o órgano competente da respectiva comunidade autónoma.
Santiago de Compostela, 2 de decembro de 2005.
Santiago Antonio Roura Gómez
Director xeral de Xustiza
CONSELLERÍA DE POLÍTICA TERRITORIAL, OBRAS PÚBLICAS
E TRANSPORTES
RESOLUCIÓN do 24 de novembro de 2005 pola que se fai pública a convocatoria da Comisión Delegada do Consello de Comunidades Galegas.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 13/12/2005

En cumprimento do establecido no artigo 8.3º do Decreto 4/1987, do 8 de xaneiro, na súa nova redacción fixada polo Decreto 195/1991, do 30 de maio, (DOG do 11 de abril), polo que se modifica o Regulamento de organización e funcionamento do Consello de Comunidades Galegas, e segundo o establecido no Decreto 261/1992, do 17 de setembro, polo que se amplía a composición da Comisión Delegada do Consello de Comunidades Galegas, logo da conformidade do presidente da Xunta de Galicia,
RESOLVO:
Primeiro.-Convocar a reunión da Comisión Delegada do Consello de Comunidades Galegas para o día 17 de decembro de 2005 a partir das 10.00 horas en Santiago de Compostela.
Segundo.-A orde do día da devandita reunión será a que figura como anexo a esta resolución.
Santiago de Compostela, 24 de novembro de 2005.
José Luis Méndez Romeu
Conselleiro de Presidencia, Administracións
Públicas e Xusticia
ANEXO
Orde do día da reunión do 17 de decembro, da Comisión Delegada do Consello de Comunidades Galegas:
1. Constitución da comisión.
2. Apertura das sesións polo secretario xeral de Emigración.
3. Proxectos de realización para o ano 2006.
4. Propostas e debate sobre posibles cambios na normativa reguladora da galeguidade.
5. Intervención e informe dos representantes das comunidades galegas na comisión delegada e preparación do Consello da Galeguidade do ano 2006.
DECRETO 227/2005, do 22 de xullo, polo que se transforma o centro público integrado Altamira do concello de Salceda de Caselas (Pontevedra) en colexio de educación primaria e se crea o instituto de educación secundaria no mesmo concello.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 09/08/2005

O Estatuto de autonomía de Galicia no seu artigo 31 e o artigo 1 do Decreto 213/1998, do 23 de xullo, establece que lle corresponde á Consellería de Educación e Ordenación Universitaria a competencia en materia de educación.
De conformidade coa Lei orgánica 1/1990, do 3 de outubro, de ordenación xeral do sistema educativo e a Lei orgánica 10/2002, do 23 de decembro, de calidade da educación, e atendendo ao disposto no Real decreto 1537/2003, do 5 de decembro, polo que se establecen os requisitos mínimos dos centros que impartan ensinanzas escolares de réxime xeral, faise precisa a transformación do centro público integrado Altamira nun colexio de educación primaria e a creación dun instituto de educación secundaria, tendo en conta as necesidades educativas existentes e as características deste concello.
Na súa virtude, por proposta do conselleiro de Educación e Ordenación Universitaria, ao abeiro do artigo 17 da Lei orgánica 8/1985, do 3 de xullo, reguladora do dereito á educación, o artigo 1.2º do Regulamento orgánico das escolas de educación infantil e dos colexios de educación primaria, aprobado polo Decreto 374/1996, do 17 de outubro, o artigo 1.3º do Regulamento orgánico dos institutos de educación secundaria, aprobado polo Decreto 324/1996, do 26 de xullo, e o artigo 1 do Decreto 7/1999, do 7 de xaneiro, polo que se implantan e regulan os centros públicos integrados de ensinanzas non universitarias, e logo de deliberación do Consello da Xunta
de Galicia na súa reunión do día vinte e dous de xullo de dous mil cinco,
DISPOÑO:
Artigo 1º
Transfórmase o centro público integrado Altamira do concello de Salceda de Caselas (código 36008489) en colexio de educación primaria con capacidade para 18 unidades, integrando nel o colexio de educación primaria de Parderrubias (código 36019025), que se suprime como tal.
Artigo 2º
Créase o instituto de educación secundaria de Salceda de Caselas, código 36024628, con capacidade para 12 unidades de educación secundaria obrigatoria, integrando nel as unidades de educación secundaria obrigatoria do mencionado centro público integrado Altamira.
Artigo 3º
A Consellería de Educación e Ordenación Universitaria queda autorizada para adoptar as medidas necesarias para o cumprimento do disposto neste decreto.
Disposición derradeira
Única.-Este decreto entrará en vigor a partir do día seguinte ao da súa publicación no Diario Oficial de Galicia.
Santiago de Compostela, vinte e dous de xullo de dous mil cinco.
Manuel Fraga Iribarne
Presidente
Celso Currás Fernández
Conselleiro de Educación e Ordenación Universitaria
DECRETO 224/2005, do 22 de xullo, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de construción, pavimentación e dotación de servizos na travesía de Santa María do Mao. 2ª fase. (Clave LU/05/107.06).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 09/08/2005

Con data do 12 de xullo de 2005 o director xeral de Obras Públicas, por delegación do vicepresidente primeiro e conselleiro de Política Territorial, Obras Públicas e Vivenda aprobou o proxecto de construción, pavimentación e dotación de servizos na travesía de Santa María do Mao. 2ª fase. Clave LU/05/107.06.
Os bens e dereitos nos que se concreta a declaración de urxente ocupación aparecen recollidos e valorados no citado proxecto.
A competencia para efectuar a declaración de urxente ocupación tena atribuída a Xunta de Galicia en virtude do artigo 2 do Decreto 156/1982, do 15 de decembro, sobre asunción de transferencias en materia de estradas e a súa asignación á Consellería de Política Territorial, Obras Públicas e Vivenda, considerándose xustificada a referida declaración pola súa incidencia na seguridade vial, ao ampliar a sección na travesía e en especial sobre o río Mao.
En virtude de todo o exposto e en aplicación do artigo 28.2º do Estatuto de autonomía de Galicia e dos artigos 10 e 52 da Lei de expropiación forzosa, en relación con previsto no artigo 16 da Lei 4/1994, do 14 de setembro, de estradas de Galicia, por proposta do vicepresidente primeiro e conselleiro de Política Territorial, Obras Públicas e Vivenda e logo de deliberación do Consello da Xunta de Galicia na súa reunión do día vinte e dous de xullo de dous mil cinco,
DISPOÑO:
Artigo único.-Declarar a utilidade pública e a urxente ocupación dos bens e dereitos necesarios e que se concretan no expediente administrativo instruído, para efectos de expropiación no proxecto de
construción, pavimentación e dotación de servizos na travesía de Santa María do Mao. 2ª fase. Clave: LU/05/107.06.
Santiago de Compostela, vinte e dous de xullo de dous mil cinco.
Manuel Fraga Iribarne
Presidente
Alberto Núñez Feijoo
Vicepresidente primeiro e conselleiro de Política Territorial, Obras Públicas e Vivenda